[{"text_idx": "#000019", "text": "Doedd dim graffiau cymhleth, dim ystadegau, ac ychydig o rybuddion cyffredinol, yma roedd yn siarad am feicio a cherdded. Yn yr araith hon fe allech chi gael maddeuant am dybio bod teithio llesol i\u2019r gwaith yn cael ei gyflwyno rhywsut fel syniad newydd, a allai fod yn allweddol o ran mynd i\u2019r afael a\u0302 rhai o\u2019r peryglon iechyd sy\u2019n gysylltiedig a\u0302 C-19. Fodd bynnag, mae hyrwyddo cerdded a beicio wedi ei nodi yn fater polisi cenedlaethol ym Mhrydain ers dechrau\u2019r 1990au. Er gwaethaf hyn, mae\u2019r rhai hynny sydd a\u0302 diddordeb agos yn y cysylltiadau rhwng cymudo drwy gerdded a seiclo \u2013 byddaf yn cyfeirio atynt fel teithio llesol o hyn ymlaen - a deilliannau iechyd wedi bod yn feirniadol o\u2019r modd y mae llywodraethau olynol wedi esgus cynyddu Teithio Llesol, ond heb lwyddo hyd yn hyn i wneud newidiadau arwyddocaol ar lawr gwlad (mae beicio wedi cyfrif yn gyson am oddeutu 2% o holl deithiau tros y tri degawd diwethaf). Cyfrannodd yr araith hon felly, a\u2019r cyhoeddiadau cyllido cysylltiol, at y gobaith y gallai dysgu byw gyda C-19 hefyd olygu y daw newidiadau i\u2019r ffordd yr anogir rhai pobl i deithio."}, {"text_idx": "#000023", "text": "Yn dilyn ymlaen o\u2019r araith hon fe welsom ni lawer o drefi a dinasoedd yn mabwysiadu mesurau teithio llesol dros dro. Roedd hyn yn cynnwys palmentydd estynedig a llwybrau beicio dros dro. Yn anecdotaidd, cafodd y rhain dderbyniad da yn ystod y cyfnod clo wrth i lawer o bobl fynd ati i feicio neu gerdded fel ffordd o fod allan o\u2019r ty\u0302. Yr hyn sy\u2019n allweddol yw a wnaiff yr archwaeth yma barhau wrth inni symud tuag at \u2018normalrwydd\u2019, neu a fydd pobl yn dyheu am eu ceir unwaith yn rhagor."}, {"text_idx": "#000024", "text": "Rwy\u2019n cloi\u2019r blog yma drwy ddweud er bod teithio llesol yn rheolaidd i\u2019r gwaith yn cynnig cryn dipyn o fuddion iechyd (gyda rhai astudiaethau yn dangos bod angen i\u2019r rhai hynny sydd bron a\u0302 bod yn gyfan gwbl segur wneud dim ond 15 munud y dydd i weld effeithiau gwirioneddol ar eu hiechyd), mae llawer o faterion logistaidd i\u2019w hystyried hefyd, ac mewn rhai achosion, materion diogelwch. Nid yw at ddant bawb, ac mae\u2019n ddibynnol ar y dasg. Ond gyda thua thraean o\u2019n tripiau yn rhai sydd yn ddwy filltir neu lai, mae\u2019n eithaf posib y gall hyn fod yn ffordd wych o ddod a\u0302 gweithgaredd corfforol, hamdden (?), a hwyl i\u2019n bywydau. Does dim rhaid i\u2019r beic (neu\u2019r esgidiau ar eich traed!) fod yn rhai ffansi, does dim rhaid i\u2019r daith fod yn un hir, ac yn wir i chi, does dim rhaid ichi wisgo lycra. Mae seiclo at gyfer pawb, ac mae llywodraethau, awdurdodau lleol, a chyflogwyr yn dechrau sylweddoli hyn."}]